ปล่อยปลาการ์ตูน
หลักสูตรผู้บริหารการสื่อสารมวลชนระดับสูง หรือ บสส. ภายใต้การดำเนินการอบรมของสถาบันอิศรา มูลนิธิพัฒนาสื่อมวลชนแห่งประเทศ ปีนี้จัดเป็นรุ่นที่ 4 แล้ว
17 พ.ค. 2556

หลักสูตรผู้บริหารการสื่อสารมวลชนระดับสูง หรือ บสส. ภายใต้การดำเนินการอบรมของสถาบันอิศรา มูลนิธิพัฒนาสื่อมวลชนแห่งประเทศ ปีนี้จัดเป็นรุ่นที่ 4 แล้ว 
สำหรับขวัญใจสื่อมวลชน ที่เข้าไปอบรมเสริมเขี้ยวเล็บให้ลากดินยิ่งๆ ขึ้นไป ในปีนี้ คือ พี่ตุ๊ก พิตราภรณ์ บุณยรัตพันธุ์ รองกรรมการผู้จัดการ บริษัท เมืองไทยประกันชีวิต ขวัญใจสื่อสายประกัน และ พี่หมิน รังษี บูรณประภาพงศ์ ผู้อำนวยการฝ่ายสื่อสารและส่งเสริมการบริหารองค์การ ธนาคารกสิกรไทย เจ้าของแชมป์อันดับ 1 ขวัญใจสื่อสายแบงก์ ที่ยังไม่มีใครโค่นล้มได้
คุณพี่ทั้ง 2 สนุกสุดเหวี่ยงกับการอบรมอย่างยิ่ง เพราะมีเพื่อนร่วมก๊วนที่ล้วนมีมุขมาสาดใส่กันไม่ยั้งเวลาเจอกันไม่ว่าจะมาจากสาขาอาชีพไหน
เมื่อสุดสัปดาห์ที่แล้ว คณะ บบส.รุ่น 4 ก็ได้ยกโขยงไปสัมมนาและทำกิจกรรมร่วมกันที่เกาะเสม็ด จ.ระยอง แต่ไปเสม็ดไม่ยักจะเสร็จทุกราย กิจกรรมที่ไปทำก็มีมากมายหลายอย่าง แต่ไฮไลต์ที่สร้างความครื้นเครงได้มาก ก็คือ การไปเยี่ยมชมศูนย์เพาะเลี้ยงปลาการ์ตูน
เพื่อให้เข้าธีมการสัมมนาทางทะเล บบส.รุ่น 4 ก็จัดทำบุญร่วมกันด้วยการปล่อยปลาการ์ตูนลงสู่ทะเล นับเป็นกิจกรรมที่เก๋กู๊ดไม่ซ้ำแบบใครทุกคนเตรียมปลาการ์ตูนของตัวเองใส่แก้ว ใส่ถุง เตรียมลงเรือไปปล่อยใกล้ๆ ปะการัง เพื่อให้ปลาการ์ตูนมีบ้านทันทีที่ปล่อยลงน้ำ
สุดท้าย ทุกคนไม่ได้ลงเรือไปปล่อยปลาเนื่องจากฝนตก เลยปล่อยใส่กระชังให้เจ้าหน้าที่ไปปล่อยในทะเลทีหลัง 
เลยไม่รู้ว่างานนี้ ทั้งพี่ตุ๊กและพี่หมิน ปล่อยปลาไปหัวเราะไป เหมือนอ่านหนังสือการ์ตูนหรือเปล่า ฮ่า ฮ่า